

 Αθήνα, 11 Δεκεμβρίου 2024

**ΔΕΛΤΙΟ ΤΥΠΟΥ**

**ΑΑΔΕ: Αναβάθμιση** **της εφαρμογής υποβολής συμφωνητικών τεχνικών έργων και μετάθεση υποβολής** **έως τις 28/2/2025**

Αναβαθμίζεται από σήμερα η εφαρμογή υποβολής συμφωνητικών τεχνικών έργων, που τηρείται στην Ενιαία Ψηφιακή Πύλη της Δημόσιας Διοίκησης (gov.gr), με την προσθήκη νέου πεδίου αναγραφής ΑΦΜ του νομικού προσώπου, για λογαριασμό του οποίου, τα φυσικά πρόσωπα με δικαίωμα υπογραφής συμφωνητικών, έχουν την δυνατότητα να εισέλθουν στην εφαρμογή και να προβούν στις απαραίτητες ενέργειες.

Ταυτόχρονα, με σκοπό τη διευκόλυνση των επιχειρήσεων, με απόφαση του Διοικητή της ΑΑΔΕ, Γιώργου Πιτσιλή, παρέχεται επιπλέον χρόνος για την ανάρτηση και την ψηφιακή βεβαίωση των συμφωνητικών ανάληψης τεχνικών έργων άνω των 6.000 ευρώ, από εργολάβο ή υπεργολάβο.

Ειδικότερα, με απόφαση του Διοικητή της ΑΑΔΕ, Γιώργου Πιτσιλή:

* η ανάρτηση και ψηφιακή βεβαίωση των συμφωνητικών, από 1/11/2024 έως και 28/2/2025,δεν επισύρει επιβολή προστίμων, εφόσον ο χρόνος έναρξης εργασιών είναι από την 1/11/2024 και μετά,
* για τους φορολογούμενους που υπέβαλαν αίτημα έως και τις 31/10/2024 και δεν διεκπεραιώθηκε, παρατείνεται η δυνατότητα τους για την ανάρτηση και ψηφιακή βεβαίωση των συμφωνητικών έως και τις 28/2/2025,

Υπενθυμίζεται ότι η ανάρτηση των συμφωνητικών γίνεται μέσω τηςΨηφιακής πύλης myAADE: **Εφαρμογές > Φορολογικές Υπηρεσίες > Εισόδημα > Ψηφιακή Βεβαίωση Συμφωνητικών Ανάληψης Τεχνικών Έργων από Εργολάβους / Υπεργολάβους.**

Για περισσότερες διευκρινίσεις μπορείτε να επικοινωνείτε με το **Κέντρο Εξυπηρέτησης Φορολογουμένων της ΑΑΔΕ,** στο τηλέφωνο **(+30) 213 162 1000,** σε εργάσιμες ημέρες και ώρες 07:30 - 17:00.